Jørn Dohrmann (DF), 2009-05-07:
Det er jo en meget interessant aften, når vi sådan sikkert gang på gang kan konstatere, at partier melder sig ud af forhandlinger selv en så sen aften som i aften.
Det er utrolig ærgerligt, at miljøet på den måde igen skal reddes af bl.a. Dansk Folkeparti.
Men det arbejde tager vi jo gerne på os.
Når det er, at Socialdemokraterne jo på forhånd godt vidste, at et af kravene til Grøn Vækst-forhandlingerne var, at man ikke skulle røre den frivillige modulation, så lyder det lidt mærkeligt, at Socialdemokraterne direkte siger, at det er en nødvendighed, at man foretager det her omkring modulation.
Vi synes jo, at landbrugserhvervet er utrolig presset i den her tid.
Og der er byggefirmaer, der ikke kan beskæftige deres folk på grund af, at man ikke får miljøgodkendelser igennem.
Der er altså ingen lettelser til de folk, der er med til at skabe arbejdspladserne, men derimod ønsker Socialistisk Folkeparti med det forslag her at fratage de landmænd endnu flere penge, straffe dem og give dem endnu flere og større gebyrer.
Dermed må vi jo sige, at hvis SF, Socialistisk Folkeparti, fastholder, at man skal bruge den frivillige modulation, så forstår jeg også, at SF ikke ønsker at deltage videre i Grøn Vækst-forhandlingerne.
Men vi i Dansk Folkeparti synes jo netop landbrugsstøtten, når vi ser fremad, på sigt, også er vigtig for os, altså at vi afvikler landbrugsstøtten.
Det skal der ikke herske nogen tvivl om.
Men i den her pressede situation, hvor man ikke har det særlig godt ude i landbruget, hvad angår indtjeningen, så er det vigtigt, at vi i hvert fald giver landbrugserhvervet indtil 2013, og da skal man nok foretage et nyt tjek på, hvordan støtteniveauet ligger - og er der nogle ting, der skal justeres?
Få ro på, få gang i økonomien igen.
Det er vigtigt for Dansk Folkeparti, at vi ikke endnu en gang oplever en bølge af afskedigelser og den slags ting.
Så vi må sige, at det her forslag mest udstiller forslagsstillerne; man ønsker sådan set at gå ind og regulere og bestemme over, hvor pengene skal bruges henne.
Hvem er det, der skal have de penge, som man nu ønsker at fjerne fra bestemte bedrifter?
Vi i Dansk Folkeparti må nok sige, at vi hellere vil have, at vi stiller krav til landmændene, som de også kan efterleve, altså med efterafgrøder og nogle afgrøder, som vil være med til at give mere natur tilbage til Danmark.
På den måde sikres, at vi har et landbrug, der både giver arbejdspladserne og giver naturen de mangfoldigheder, den nu skal have.
Så der er masser af ting at tage fat på, men den frivillige modulation på 10 pct. synes vi er et forkert redskab at bruge.
Men det har Socialistisk Folkeparti lagt op til.
Det virker jo, som om man ikke ønsker, at landbruget selv skulle kunne bestemme over de penge, de nu engang har fået tildelt i den aftale, der er indgået til 2013.
Vi må erkende, at vi her ikke kun taler om forhold for dansk landbrug.
Det er jo hele det europæiske landbrug, vi taler om.
Vi er i konkurrencemæssige forhold til andre lande, som vi også skal forholde os til.
På sigt ønsker vi selvfølgelig at afvikle landbrugsstøtten, men det her oplæg, som der er lagt op til her, synes vi ikke giver landbrugserhvervet en chance i fremtiden, hvis man bare ønsker at tage den ene procentsats efter den anden.